b'\n_START_ARTICLE_\nBazilica Sf\xc3\xa2ntul Andrei din Kom\xc3\xa1rno\n_START_SECTION_\nIstoric\n_START_PARAGRAPH_\n\xc3\x8en secolul al X-lea ducii de G\xc3\xa9iz (G\xc3\xa9jz) au fondat aici o a\xc8\x99ezare cu numele Villa Sancta Andrea. Prima biseric\xc4\x83 de pe acest loc, \xc3\xaen apropiere de Dun\xc4\x83re, a fost construit\xc4\x83 de iezui\xc8\x9bi \xc3\xaentre anii 1674-1677. Turnul bisericii avea \xc3\xaen acela\xc8\x99i timp func\xc8\x9bionalitatea de turn de veghe al ora\xc8\x99ului, iar \xc3\xaen fa\xc8\x9ba lui se afla o statuie de fier a Sf. Andrei, cu \xc3\xaen\xc4\x83l\xc8\x9bimea de doi metri. Mai demult a existat un cimitir \xc3\xaen jurul bisericii._NEWLINE_Dup\xc4\x83 \xc3\xaencheierea ocupa\xc8\x9biei otomane la sf\xc3\xa2r\xc8\x99itul secolului al XVII-lea, ora\xc8\x99ul Kom\xc3\xa1rom a \xc3\xaenceput s\xc4\x83 se dezvolte rapid \xc8\x99i a devenit unul dintre cele mai mari ora\xc8\x99e ale Ungariei (al patrulea cel mai mare ora\xc8\x99). Biserica devenise prea mic\xc4\x83, iar consiliul ora\xc8\x99ului a decis construirea unei biserici noi \xc8\x99i mai \xc3\xaenc\xc4\x83p\xc4\x83toare. Lucr\xc4\x83rile au \xc3\xaenceput \xc3\xaen 1719 \xc8\x99i la 28 iunie 1723 a fost pus\xc4\x83 piatra de funda\xc8\x9bie a noii biserici dedicate Sf. Andrei. Au fost folosite 800.000 de c\xc4\x83r\xc4\x83mizi din fort\xc4\x83rea\xc8\x9ba Nov\xc3\xa9 Z\xc3\xa1mky, care fusese demolat\xc4\x83. Biserica a fost prost construit\xc4\x83, iar o parte a ei s-a pr\xc4\x83bu\xc8\x99it pe 28 decembrie 1738. Potrivit tradi\xc8\x9biei, o c\xc4\x83ru\xc8\x9b\xc4\x83 a lovit zidurile cr\xc4\x83pate ale bisericii, provoc\xc3\xa2nd pr\xc4\x83bu\xc8\x99irea lor. Iezui\xc8\x9bii au construit mai \xc3\xaent\xc3\xa2i o m\xc4\x83n\xc4\x83stire \xc3\xaen 1748 \xc8\x99i un gimnaziu \xc3\xaen 1749. Piatra de temelie a noii biserici a fost pus\xc4\x83 pe 3 august 1748, iar lucr\xc4\x83rile de construc\xc8\x9bie au fost \xc3\xaencheiate \xc3\xaen 1756. Biserica a fost decorat\xc4\x83 cu fresce baroce realizate \xc3\xaen 1760 de Franz Anton Maulbertsch. Cutremurul din 28 iunie 1763 a cauzat pr\xc4\x83bu\xc8\x99irea bisericii \xc8\x99i a m\xc4\x83n\xc4\x83stirii iezuite. Cl\xc4\x83direa bisericii a fost restaurat\xc4\x83 de iezui\xc8\x9bi \xc3\xaen perioada 1768-1771, cu turnuri mai joase, iar frescele au fost ref\xc4\x83cute de Johann Lucas Kracker. Cu toate acestea, iezui\xc8\x9bii nu au putut s\xc4\x83 o foloseasc\xc4\x83 mult timp, din moment ce \xc3\xaemp\xc4\x83ratul Iosif al II-lea a desfiin\xc8\x9bat ordinul iezuit \xc3\xaen 1773. Biserica a fost \xc3\xaencredin\xc8\x9bat\xc4\x83 apoi c\xc4\x83lug\xc4\x83rilor benedictini de la Aba\xc8\x9bia Pannonhalma, care s-au stabilit \xc3\xaen m\xc4\x83n\xc4\x83stire \xc8\x99i au predat la gimnaziul local. Dup\xc4\x83 cutremurul din 1783 clopotul mare al bisericii a \xc3\xaenceput s\xc4\x83 fie tras \xc3\xaen fiecare dup\xc4\x83-amiaz\xc4\x83 la ora 15 \xc3\xaen semn de aducere aminte._NEWLINE_Incendiul puternic din 17 septembrie 1848 a distrus ora\xc8\x99ul aproape \xc3\xaen \xc3\xaentregime, r\xc4\x83m\xc3\xa2n\xc3\xa2nd intact\xc4\x83 doar biserica Sf. Rozalia. Biserica Sf. Andrei a ars timp de trei zile, iar cele \xc8\x99apte clopote din turn s-au topit. Alte pagube au fost cauzate de \xc3\xaeghe\xc8\x9bul din iarna anilor 1848-1849 \xc8\x99i de bombardamentul masiv al armatei austriece din 1849. Lucr\xc4\x83rile de repara\xc8\x9bii ale bisericii au durat timp de 12 ani \xc8\x99i s-au \xc3\xaencheiat la 28 octombrie 1860, cu resfin\xc8\x9birea bisericii de c\xc4\x83tre J\xc3\xa1nos Scitovszky, arhiepiscopul de Esztergom. Biserica are \xc3\xaencep\xc3\xa2nd de atunci un aspect baroc t\xc3\xa2rziu cu elemente clasiciste. Fa\xc8\x9bada bisericii are dou\xc4\x83 turnuri \xc8\x99i este decorat\xc4\x83 cu statuete de sfin\xc8\x9bi. Pe zidul de est se afl\xc4\x83 statuia Sf\xc3\xa2ntului Florian \xc8\x99i stema ora\xc8\x99ului. \xc3\x8entr-una din capelele laterale este monumentul memorial al credincio\xc8\x99ilor catolici c\xc4\x83zu\xc8\x9bi \xc3\xaen Primul R\xc4\x83zboi Mondial, memorial realizat \xc3\xaen 1931 de Gyula Berecz._NEWLINE_Biserica a fost lovit\xc4\x83 de grenade \xc3\xaen timpul celui de-al Doilea R\xc4\x83zboi Mondial, suferind mai multe avarii: deteriorarea acoperi\xc8\x99ului \xc8\x99i spargerea unor vitralii. Interiorul bisericii a fost renovat \xc3\xaen 1975 cu sprijinul statului, iar acoperi\xc8\x99ul a fost ref\xc4\x83cut \xc3\xaen perioada 1990-1992. \xc3\x8en 2013 a fost renovat\xc4\x83 fa\xc8\x9bada bisericii \xc8\x99i unul dintre turnurile sale. \xc3\x8en amintirea marelui cutremur din 1763 clopotele sun\xc4\x83 \xc3\xaen fiecare zi la ora 15:00. Biserica poate ad\xc4\x83posti mai mult de 7.000 de credincio\xc8\x99i \xc8\x99i se afl\xc4\x83 \xc3\xaen prezent \xc3\xaen jurisdic\xc8\x9bia canonic\xc4\x83 a Arhiepiscopiei de Trnava. Ea este renumit\xc4\x83 pentru buna sa acustic\xc4\x83, adesea av\xc3\xa2nd loc aici concerte de org\xc4\x83._NEWLINE_\xc3\x8en 6 decembrie 2017 papa Francisc a ridicat Biserica Sf. Andrei din Kom\xc3\xa1rno la rangul de basilica minor, fiind a doua biseric\xc4\x83 din Arhiepiscopia de Trnava care de\xc8\x9bine acest rang; proclamarea solemn\xc4\x83 a avut loc \xc3\xaen 22 aprilie 2018.\n_START_SECTION_\nDescriere\n_START_PARAGRAPH_\nCele mai importante elemente ale mobilierului bisericesc sunt altarul principal al lui Carl Petrus, care a fost confec\xc8\x9bionat \xc3\xaentre anii 1855 \xc8\x99i 1860, \xc8\x99i retablul monumental al apostolului Andrei realizat de Michelangelo Grigoletti. Mai pot fi men\xc8\x9bionate Capela Sf\xc3\xa2ntului Morm\xc3\xa2nt \xc8\x99i capela lateral\xc4\x83 a Madonei Negre, acesta din urm\xc4\x83 fiind confec\xc8\x9bionat\xc4\x83 din abanos \xc3\xaen stilul rococo \xc3\xaentre anii 1780 \xc8\x99i 1810. Crucea a fost confec\xc8\x9bionat\xc4\x83 de Philipp Jakob Straub. Sta\xc8\x9biunile c\xc4\x83ii crucii au fost proiectate de Gyula Berecz \xc3\xaen 1935. \xc3\x8en plus, bazilica este decorat\xc4\x83 cu multe fresce \xc8\x99i vitralii din anii 1870._NEWLINE_Orga aflat\xc4\x83 \xc3\xaen biserica este una dintre cele mai mari orgi din Slovacia \xc8\x99i a fost instalat\xc4\x83 \xc3\xaen 1864 de Carl Friedrich Ferdinand Buckow, care a murit aici.'